b'\n_START_ARTICLE_\nTrond Berg Eriksen\n_START_SECTION_\nBiografi\n_START_PARAGRAPH_\nBerg Eriksen oppgir de svenske kulturformidlerne Alf Ahlberg og Hans Larsson blant sine forbilder. Men han liker ogs\xc3\xa5 P. G. Wodehouse og John Irving, og har ogs\xc3\xa5 hatt \xc2\xabstor beundring for Johan Borgens b\xc3\xb8ker - kanskje s\xc3\xa6rlig de han skriver som Mumle G\xc3\xa5segg\xc2\xbb. Han har i flere \xc3\xa5r v\xc3\xa6rt reiseguide for norske turister i Nord-Italia._NEWLINE_Eriksen tok i 1970 magistergraden p\xc3\xa5 en avhandling om Friedrich Nietzsche og i 1975 doktorgraden med en avhandling om Den nikomakiske etikk av Aristoteles _NEWLINE_Han har v\xc3\xa6rt redakt\xc3\xb8r for flere faglitter\xc3\xa6re bokprosjekter, bokserier og tidsskifter. I 1993 var han redakt\xc3\xb8r for trebindsverket Vestens tenkere hvor han ogs\xc3\xa5 skrev introduksjonskapitlene og biografikapitlene om Hippokrates, Dante, Lenin og Baudrillard. Fra 1994 til 1998 var han leder av prosjektet Norsk sakprosa som var en gjennomgang av sakprosaens utvikling fra Holberg til egen tid. Fra 1990 til 1998 var han medredakt\xc3\xb8r for bokserien Cappelens upopul\xc3\xa6re skrifter. Fra 1997 var han sammen med \xc3\x98ystein S\xc3\xb8rensen redakt\xc3\xb8r for seksbindsverket Norsk id\xc3\xa9historie som ble utgitt fra 2001 til 2003.  _NEWLINE_Han har skrevet flere oversiktsverk over vestens id\xc3\xa9historie. Forelesninger han har holdt for ex.phil. utgav han i 1994 med tittelen Undringens labyrinter den korte innf\xc3\xb8ringsboka Hva er id\xc3\xa9historie? (2003) samt lydboka Filosofihistorien p\xc3\xa5 200 minutter (2006)_NEWLINE_Trond Berg Eriksen er en aktiv faglitter\xc3\xa6r forfatter b\xc3\xa5de innen sitt eget fag og i mer generelle samfunnssp\xc3\xb8rsm\xc3\xa5l. Blant hans viktigste bokutgivelser kan nevnes Den usynlige d\xc3\xb8d og andre essays (1986), Budbringerens overtak. perspektiver p\xc3\xa5 skriftkulturen (1987), Nietzsche og det moderne (1989), Briste eller b\xc3\xa6re: posthistoriske anfektelser (1990), Freuds retorikk (1991), Nordmenns nistepakke: en kritikk av den norske kanon (1995), Reisen gjennom helvete: Dantes Inferno (1993), Undringens labyrinter (1995),  Helse i hver dr\xc3\xa5pe (1995), Tidens historie (1999) og Machiavelli: Reven i h\xc3\xb8nseg\xc3\xa5rden (2006). Han har mottatt en rekke priser, blant annet Brageprisen. Eriksen var redakt\xc3\xb8r av tidsskriftet Samtiden fra 1989 til 1993._NEWLINE_Til 200-\xc3\xa5rsjubileet for S\xc3\xb8ren Kierkegaards f\xc3\xb8dsel skrev utgav han i 2013 en nytolkning av Kierkegaard hvor han satte forfatterskapet hans i en id\xc3\xa9historisk sammenheng med vekt p\xc3\xa5 Kierkegaards selvforst\xc3\xa5else som forfatter  og viste hvordan Kierkegaard p\xc3\xa5virket Ibsen, Kafka, Heidegger og etterkrigstidens eksistensialister. _NEWLINE_Han har skrevet flere kultur- og id\xc3\xa9historiske reisebeskrivelser fra Italia. I 1997 utgav han S\xc3\xb8r for Alpene, nord for Po, illustrert av Thor Furulund og  Veien til Toscana (2001) illustrert av Finn Graff I 2009 utgav han en bok om Roma med fotografier av Kari L\xc3\xb8vaas\n_START_SECTION_\nSamfunndebattant\n_START_PARAGRAPH_\nI 2009 skrev han en kritisk anmeldelse av M\xc3\xa4rtha Louise og Elisabeth Samn\xc3\xb8ys nyreligi\xc3\xb8se bok \xc2\xabM\xc3\xb8t din skytsengel\xc2\xbb. If\xc3\xb8lge Berg Eriksen var boka \xc2\xabpinlig lesning\xc2\xbb og preget av \xc2\xabden patologiske selvopptattheten som metafysisk program\xc2\xbb og dreide seg om \xc2\xab\xc3\xa5ndelig kvakksalveri\xc2\xbb_NEWLINE_Fra 2010 til 2018 skriv han sp\xc3\xb8rrespalten Etikeren i Morgenbladet hvor han besvarte etiske og hverdagsfilosofiske sp\xc3\xb8rsm\xc3\xa5l fra leserne. Spalten ble den f\xc3\xb8rste tiden skrevet pseudonymt, men i fra 2012 skrev han spalten under eget navn.\n_START_SECTION_\nPriser og utmerkelser\n_START_PARAGRAPH_\nI 2001 ble han utnevnt til offiser av Republikken Italias fortjenstorden. Han mottok Prisen for god forskningsformidling ved Universitetet i Oslo i 2007.'